শ্রমওকর্মসংস্থানমন্ত্রক
সংবাদমাধ্যম, কারখানা, শিল্প, মলে চাকরি
নতুন দিল্লি, ০৪ এপ্রিল, ২০২২
কেন্দ্রীয় সরকার, ব্যবসা ক্ষেত্রে উৎসাহ যোগাতে এবং কোভিড-১৯ –এর প্রভাব প্রশমিত করতে আত্মনির্ভর ভারত প্যাকেজ ঘোষণা করেছে। এই প্যাকেজের অধীনে সরকার ২৭ লক্ষ কোটি টাকারও বেশি আর্থিক সাহায্য দিয়েছে। এই প্যাকেজ দেশকে স্বনির্ভর করে তুলবে। কর্মসংস্থানের সুযোগ তৈরি করার জন্য বিভিন্ন দীর্ঘমেয়াদী প্রকল্প/ কর্মসূচি/ নীতি এর আওতায় নিয়ে আসা হয়েছে।
আত্মনির্ভর ভারত রোজগার যোজনা ২০২০ সালের পয়লা অক্টোবর চালু হয়। আত্মনির্ভর ভারত প্যাকেজ ৩.০ –এর অঙ্গ হিসেবে শ্রমিকদের সামাজিক নিরাপত্তা সুবিধার পাশাপাশি নতুন কর্মসংস্থান সৃষ্টির জন্য এবং কোভিড-১৯ মহামারী চলাকালীন কর্মসংস্থানের ক্ষতিপূরণে উৎসাহ যোগাতে এই যোজনা চালু করা হয়। কর্মচারী ভবিষ্যৎ তহবিল সংস্থার  মাধ্যমে বাস্তবায়িত এই প্রকল্পটি নিয়োগ কর্তাদের উপর থেকে আর্থিক বোঝা অনেকটাই কমিয়েছে। সুবিধাভোগীদের নাম নথিভুক্তিকরণের জন্য সময়সীমা ২০২১ সালের ৩১শে জুন থেকে বাড়িয়ে চলতি বছরের ৩১শে মার্চ পর্যন্ত করা হয়। চলতি বছরের ২৬শে মার্চ পর্যন্ত ১.৩৮ লক্ষ প্রতিষ্ঠানের মাধ্যমে ৫৪.৬৭ লক্ষ সুবিধাভোগীকে এই পরিষেবা দেওয়া হয়েছে।
বিহার, ঝাড়খণ্ড, মধ্যপ্রদেশ, ওড়িশা, রাজস্থান এবং উত্তরপ্রদেশ – এই ৬টি রাজ্যের ১১৬টি নির্ধারিত জেলায় পরিযায়ী শ্রমিক এবং গ্রামীণ এলাকার যুবসম্প্রদায় সহ একইভাবে ক্ষতিগ্রস্ত ব্যক্তিদের কর্মসংস্থান ও জীবিকার সুযোগ সুবিধা বাড়ানোর জন্য সরকার ২০২০ সালের ২০শে জুন ১২৫ দিনের গরীব কল্যাণ রোজগার অভিযানের সূচনা করে।
স্ব-কর্মসংস্থানের সুবিধার্থে সরকার প্রধানমন্ত্রী মুদ্রা যোজনা বাস্তবায়িত করেছে। এই যোজনার আওতায় ক্ষুদ্র ব্যবসায়ী, প্রতিষ্ঠান এবং ব্যক্তিদের ব্যবসায়ীক কার্যক্রম প্রতিস্থাপন বা প্রসারিত করার জন্য বন্ধক ছাড়া ১০ লক্ষ টাকার ঋণের সুবিধা দেওয়া হয়েছে।
পিএম গতিশক্তি অর্থনৈতিক সমৃদ্ধি এবং সুস্থায়ী উন্নয়নের জন্য একটি রূপান্তকারী পদ্ধতি। রাস্তা, রেলপথ, বিমানবন্দর, বন্দর, গণপরিবহণ, জলপথ এবং পণ্য পরিবহণ পরিকাঠামো এই সাতটি ইঞ্জিনের মাধ্যমে এটি পরিচালিত হয়। জাতীয় পরিকাঠামোগত পাইপলাইনের উপর নিরন্তর দৃষ্টি বজায় রেখে সরকার রেল, সড়ক, পরিবহণ, বিদ্যুৎ, বস্ত্র ক্ষেত্র, টেলি যোগাযোগ ও সাশ্রয়ী মূল্যের আবাসনের উপর বিশেষ জোর দিয়েছে। এই সমস্ত উদ্যোগ সামগ্রিকভাবে কর্মসংস্থান সৃষ্টি করবে।
অতি ক্ষুদ্র, ক্ষুদ্র ও মাঝারি শিল্পোদ্যোগ মন্ত্রকের আওতাধীন প্রধানমন্ত্রী কর্মসংস্থান সৃষ্টি কর্মসূচি, মহাত্মা গান্ধী জাতীয় গ্রামীণ কর্মসংস্থান নিশ্চয়তা প্রকল্প, গ্রামোন্নয়ন মন্ত্রকের আওতাধীন পন্ডিত দীনদয়াল উপাধ্যায় গ্রামীণ কৌশল যোজনা, আবাসন ও নগর বিষয়ক মন্ত্রকের অধীন দীনদয়াল অন্ত্যোদয় যোজনা – জাতীয় শহর জীবন জীবিকা মিশব-এর মতো প্রকল্পগুলিতে উল্লেখযোগ্য বিনয়োগ হয়েছে। এতে কর্মসংস্থান সৃষ্টির সুযোগ-সুবিধা তৈরি হয়েছে। এছাড়াও মেক ইন ইন্ডিয়া, স্টার্ট-আপ ইন্ডিয়া, ডিজিটাল ইন্ডিয়া, স্মার্ট সিটি মিশন, অটল মিশন ফর রিজুভেনেশন অ্যান্ড আর্বান ট্রান্সফরমেশন, সবার জন্য আবাসন, পরিকাঠমোগত উন্নয়ন, শিল্প করিডোর গড়ে তোলার মতো একাধিক জনকল্যাণমুখী কর্মসূচির মাধ্যমে চাকরির সুযোগ তৈরি হয়েছে। এমনকি সরকার পেশাগত নিরাপত্তা, স্বাস্থ্য ও কাজের শর্তাবলী আইন, শিল্প সম্পর্ক বিধি এবং সামাজিক নিরাপত্তা বিধি – এই চারটি শ্রম আইন সংসদে পাশ করিয়েছে। শ্রমিকদের সময় মতো মজুরি দেওয়া, নিয়োগ পত্র দান, সামাজিক নিরাপত্তা এবং অন্যান্য কল্যাণকর বিষয়ের কথা মাথায় রেখেই এই উদ্যোগ নেওয়া হয়েছে। সংগঠিত ও অসংগঠিত ক্ষেত্রে যুক্ত কর্মচারিদের সর্বজনীন ন্যূনতম মজুরি বৃদ্ধির জন্য উদ্যোগ নেওয়া হয়েছে।
লোকসভায় আজ লিখিত উত্তরে এই তথ্য দিয়েছেন কেন্দ্রীয় শ্রম ও কর্মসংস্থান প্রতিমন্ত্রী শ্রী রামেশ্বর তেলি।
CG/SS/SKD/
(Visitor Counter : 92